Základná škola, Janigova 2, 040 23 Košice

**Smernica č. 20/2017**

**o uvoľňovaní a ospravedlňovaní žiakov z vyučovania**

|  |  |
| --- | --- |
| **Účinnosť od :**  | 1. septembra 2017 |
| **Záväznosť pre:**  | Pedagogických zamestnancov školy |
| **Zrušuje sa interný predpis :**  | 3/2013 |
| **Schválené :**  | august 2017 |

**Čl. 1**

**Všeobecné ustanovenie**

V zmysle zákona č. 245/2008 Z.z. o výchove a vzdelávaní (školský zákon) a o zmene a doplnení niektorých zákonov § 153 riaditeľ školy vydá školský poriadok po prerokovaní s orgánmi školskej samosprávy a v pedagogickej rade. Školský poriadok zverejní riaditeľ na verejne prístupnom mieste v škole preukázateľným spôsobom s ním oboznámi zamestnancov, deti a žiakov a informuje o jeho vydaní a obsahu zákonných zástupcov detí a žiakov.

Smernica č.3/2013 je súčasťou školského poriadku školy. Upravuje postup pri uvoľňovaní a ospravedlňovaní žiakov z vyučovania, pri udeľovaní výchovných opatrení pri ochranných opatreniach a pri neplnení povinnej školskej dochádzky.

Táto smernica platí ako jednotný postup pre všetkých pedagogických zamestnancov a vzťahuje sa na všetkých žiakov základnej školy, žiakov školského klubu detí a centra voľného času.

**Čl. 2**

**Ospravedlnená neúčasť žiaka**

Za ospravedlnenú neúčasť žiaka na výchovno-vzdelávacom procese sa uznáva najmä:

- choroba žiaka,

- lekárom nariadený dočasný zákaz jeho dochádzania do školy,

- mimoriadne nepriaznivé podmienky počasia,

- náhle prerušenie premávky prostriedkov hromadnej dopravy,

- mimoriadne závažné udalosti v rodine žiaka,

- účasť žiaka na reprezentácii školy,

- účasť žiaka na zahraničných výmenných a relaxačných pobytoch, exkurziách a pod. súvisiacich s výchovno-vzdelávacím procesom.

**Čl.3**

**Uvoľňovanie žiaka z vyučovania na žiadosť rodiča**

1. Zákonný zástupca môže písomne požiadať triedneho učiteľa o uvoľnenie svojho dieťaťa

 z vyučovania na **2 dni** z rodinných dôvodov. Písomnú žiadosť podá triednemu učiteľovi, ktorý

 o tom informuje riaditeľa školy. Triedny učiteľ o chýbaní žiaka informuje osobne aj

ostatných vyučujúcich v triede.

2. Zákonný zástupca môže písomne požiadať riaditeľa školy o uvoľnenie svojho dieťaťa

z vyučovania na **viac ako 2 dni** z rodinných dôvodov. Písomnú žiadosť podá riaditeľovi školy,

ktorý o tom informuje triedneho učiteľa. Triedny učiteľ o chýbaní žiaka informuje osobne aj

ostatných vyučujúcich v triede.

3. Vyučujúci žiaka zapisuje do triednej knihy ako chýbajúceho a vymeškané hodiny mu

triedny učiteľ ospravedlní. Žiak je povinný si po nástupe do školy doplniť zameškané učivo.

**Čl.4**

**Uvoľňovanie žiaka na súťaže**

1. Vedomostné a športové súťaže organizované školou, zriaďovateľom príp. inými školami

sa sú neoddeliteľnou súčasťou vyučovania.

2. Pokiaľ sa súťaže organizujú mimo budovy školy, môžu sa ich žiaci zúčastniť len na základe

informovaného súhlasu zákonného zástupcu, ktorý ho poskytne na celý školský rok na

úvodnom plenárnom zasadnutí rodičov.

3. Triedny učiteľ v spolupráci s učiteľom, ktorý sprevádza žiaka na súťaž, v triednej knihe

do poznámky uvedie poučenie o BOZP a informáciu o účasti žiaka na súťaži.

4. Počas neprítomnosti vyučujúci žiaka zapíše do triednej knihy ako chýbajúceho, pričom

mu triedny učiteľ vykáže 0 vymeškaných hodín. Žiak sa po skončení súťaže v sprievode

učiteľa vráti do školy a až potom môže odísť domov. Žiak je zároveň povinný zistiť si domáce

úlohy a doplniť si preberané učivo z predmetov, na ktorých sa nezúčastnil.

5. **Učiteľ**, ktorý sprevádza žiakov na súťaž, je povinný **najneskôr 2 dni pred** uskutočnením

súťaže predložiť riaditeľovi školy zoznam žiakov, miesto a čas konania príp. iné organizačné

pokyny na schválenie.

**Čl. 5**

**Uvoľňovanie žiaka na lekárske vyšetrenie**

1 Triedny učiteľ môže na základe písomnej alebo osobnej žiadosti zákonného zástupcu

uvoľniť žiaka z vyučovacej hodiny na lekárske vyšetrenie, **pokiaľ ho nemožno vykonať v čase**

**mimo vyučovania.** Ak triedny učiteľ žiaka uvoľní počas vyučovania, zákonný zástupca je

povinný prísť osobne a podpísať potvrdenie o tom, že žiaka berie z vyučovania.

**Čl.6**

**Neprítomnosť žiaka pre chorobu**

1. V prípade ochorenia sa žiak nezúčastňuje vyučovania a zapisuje sa jeho neprítomnosť do

triednej knihy. Zákonný zástupca má povinnosť **najneskôr do 2 dní** oznámiť triednemu

učiteľovi dôvod vymeškania dieťaťa zo školy.

2. V prípade podozrenia zo záškoláctva triedny učiteľ kontaktuje zákonných zástupcov po

dvoch dňoch neprítomnosti žiaka (keď to dovtedy neoznámia).

3. Ak neprítomnosť žiaka trvá **viac ako 3** po sebe nasledujúcich pracovných dní, vyžaduje

triedny učiteľ vždy lekárske potvrdenie o chorobe žiaka alebo iný úradný doklad potvrdzujúci

odôvodnenosť žiakovej neprítomnosti v škole. Tento doklad doručí zákonný zástupca

triednemu učiteľovi najneskôr **do 2 dní** od nástupu žiaka do školy.

4. Zákonný zástupca môže žiaka ospravedlniť maximálne na dobu 3 dni po sebe..

5. V prípadoch, ak ide o častú neprítomnosť žiaka v škole, môže triedny učiteľ vyžiadať

lekárske potvrdenie aj pri kratšej neprítomnosti žiaka.

6. Žiak je povinný doplniť si učivo z predmetov na ktorých sa nezúčastnil .

7. Ak žiak vymešká počas polroka viac ako 50% z vyučovania a nezíska počet povinných známok z predmetu ,môže byť na návrh vyučujúceho komisionálne preskúšaný.

8. Ak je žiak hospitalizovaný v nemocnici, príp. inom zariadení a zúčastňuje sa tam

výchovno-vzdelávacieho procesu, do triednej knihy sa nezapisuje. Do poznámky triedny

učiteľ zapíše **„Žiak je od ..... hospitalizovaný v ........“**

9. V prípade vážneho ochorenia, keď zo zdravotných dôvodov nemôže žiak dochádzať do

školy, riaditeľka školy na základe písomnej žiadosti zákonných zástupcov rozhodne o

**individuálnom vzdelávaní** a v spolupráci s triednym učiteľom zabezpečí jeho vzdelávanie

minimálne 2 hodiny týždenne v škole, alebo v domácom prostredí po dohode so zákonným

 zástupcom. K žiadosti o povolenie individuálneho vzdelávania podľa odseku 2 písm. a)

(zdravotné dôvody) zákonný zástupca priloží vyjadrenie všeobecného lekára pre deti a

dorast.

**Čl. 7**

**Postup školy v prípade riešenia neospravedlnených hodín**

1. Vyučovacie hodiny, za ktoré žiak neprinesie lekárske alebo rodičovské ospravedlnenie do

2 dní od nástupu na vyučovanie sa evidujú ako neospravedlnené a vyznačia sa v triednej

knihe.

2. Do triednej knihy sa zapisujú aj neskoré príchody žiaka na prvú vyučovaciu hodinu,

nedovolené opustenie budovy školy počas vyučovania, ale aj bezdôvodná neprítomnosť na

 kultúrnych, športových a iných aktivitách organizovaných školou počas vyučovania ako aj na

triednických hodinách.

3 Vymeškané hodiny sa mesačne spočítajú a evidujú ako ospravedlnené alebo

neospravedlnené hodiny.

4. Ak počet neospravedlnených hodín presiahne **5 vyučovacích hodín**, triedny učiteľ

informuje o tejto skutočnosti zákonných zástupcov, pozve ich preukázateľným spôsobom

(písomne) na pohovor, z ktorého vyhotoví Záznam o pohovore .

5. Ak počet neospravedlnených hodín je **väčší ako 15 h/ 1mesiac** – triedny učiteľ má

povinnosť písomne oznámiť zanedbávanie povinnej školskej dochádzky žiaka obci, v ktorej

má žiak trvalé bydlisko a ÚPSVaR v Košiciach.

6. Za správnosť postupu a vyhotovenia všetkých dokladov zodpovedá triedny učiteľ.

**Čl. 8**

**Kritéria na výchovné opatrenia – pochvaly a iné ocenenia**

Návrh na udelenie pochvaly alebo iného ocenenia sa prerokuje v pedagogickej rade

**1.Pochvaly a iné ocenenia sa udeľujú za:**

- mimoriadny prejav aktivity a iniciatívy,

- záslužný alebo statočný čin,

- dlhodobú úspešnú prácu a korektné vzťahy medzi spolužiakmi.

Zaznamenávajú sa do triednych výkazov.

**2. Pochvala od triedneho učiteľa sa udeľuje za :**

- vzornú dochádzku do školy počas školského roka,

 - za dosiahnutý prospech „prospel s vyznamenaním“ za dané obdobie,

- reprezentáciu triedy v oblasti kultúry, športu, vzdelávania a pod.

 - za 1.-3. miesto v školských kolách olympiád a rôznych súťaží po prejednaní na

 pedagogickej rade

- prácu pre triedny kolektív.

**3. Pochvala od riaditeľa školy sa udeľuje za :**

- reprezentáciu školy v oblasti kultúry, športu, vzdelávania a pod.

- umiestnenie a účasť v okresnom, krajskom kole súťaží a olympiád,

- záslužná práca pre školu, v školskom parlamente, v projektoch, zberoch a pod. v priebehu navštevovania ZŠ

- študijný priemer 1,00

- účasť v celoslovenskom kole súťaží a olympiád

- významný spoločenský čin (záchrana života, pomoc starým ľuďom a pod. )

 - za 1.-3. miesto v okresných a vyšších kolách olympiád a rôznych súťaží po prejednaní

 na pedagogickej rade

**Čl. 9**

**Kritéria na výchovné opatrenia – posilnenie disciplíny**

1. Opatrenie na posilnenie disciplíny žiaka sa ukladá po objektívnom prešetrení za závažné

alebo opakované previnenie proti školskému poriadku, ktoré spravidla predchádza

zníženiu stupňa zo správania; podľa závažnosti previnenia sa ukladá niektoré z opatrení,

najmä napomenutie od triedneho učiteľa, pokarhanie od triedneho učiteľa, pokarhanie

od riaditeľa školy.

1. O udelení opatrenia informuje triedny učiteľ preukázateľným spôsobom zákonného

zástupcu žiaka. Opatrenie sa zaznamená do triedneho výkazu.

1. Opatrenia spravidla predchádzajú zníženiu známky zo správania. Pred udelením

opatrenia je potrebné previnenie objektívne prešetriť za prítomnosti zákonného

zástupcu žiaka. Za jedno previnenie je možné udeliť žiakovi len jedno výchovné

opatrenie na posilnenie disciplíny.

**Napomenutie od triedneho učiteľa sa udeľuje za:**

- neskorý príchod na vyučovaciu hodinu,

- nevhodné správanie sa žiakov v triede, alebo na verejnosti,

- ojedinelé dopúšťanie sa menej závažných previnení proti školskému poriadku,

- menej časté zabúdanie učebných pomôcok, žiackej knižky a pod.

**Pokarhanie od triedneho učiteľa** sa udeľuje žiakovi za:

- 1-3 vymeškané hodiny bez ospravedlnenia

**-** opakované sa dopúšťanie menej závažných previnení proti školskému poriadku,

- narúšanie vzťahov medzi spolužiakmi

- nerešpektovanie pokynov vyučujúcich

- opakované nevhodné správanie sa žiakov v triede, alebo na verejnosti,

- časté zabúdanie učebných pomôcok, žiackej knižky a pod.

Pokarhanie od triedneho učiteľa udeľuje triedny učiteľ so súhlasom riaditeľa po prerokovaní

v pedagogickej rade.

**Pokarhanie od riaditeľa školy** sa udeľuje žiakovi za:

- **4 - 10 vymeškaných neospravedlnených** vyučovacích hodín,

- opakované porušovanie školského poriadku v škole a na verejnosti ,

- časté narušovanie vyučovacieho procesu a pod.

**Znížená známka zo správania na stupeň 2 (uspokojivé):**

Žiak porušuje jednotlivé pravidlá školského poriadku, je prístupný výchovnému pôsobeniu

a usiluje sa svoje chyby napraviť.

**Znížená známka zo správania na stupeň 2 sa udeľuje za :**

**- 11 – 16 vymeškaných neospravedlnených hodín,**

- opakované závažné porušovanie školského poriadku,

- fyzické napadnutie spolužiaka, agresívne správanie,

- krádež v škole a na verejnosti, bez trestného stíhania,

- falšovanie úradného dokumentu (ospravedlnenie od rodičov, LV potvrdenie, záznam v ŽK)

- priestupok voči zákonu neklasifikovaný ako prečin,

- úmyselné poškodzovanie majetku školy,

- svojvoľné opustenie výchovno-vzdelávacieho procesu (v škole i mimo školy ),

- za propagáciu rasizmu, xenofóbie, za prechovávanie drog a iných omamných látok,

8. **Znížená známka zo správania** **na stupeň 3 (menej uspokojivé**):

Žiak závažne porušuje pravidlá správania a školský poriadok alebo sa dopúšťa ďalších

previnení.

**Znížená známka zo správania na stupeň 3 sa udeľuje za** :

**- 17 - 60 vymeškaných neospravedlnených hodín**

- veľmi vážne porušenie správania žiaka v škole i mimo školy v rozpore so školským poriadkom,

- fyzické napadnutie, ublíženie na zdraví a šikanovanie,

- priestupok voči zákonu klasifikovaný ako prečin,

- falšovanie úradného dokumentu ako výpis z katalógového listu, vysvedčenie a pod.

- poškodenie školského majetku s väčším rozsahom škody.

9. **Znížená známka zo správania** **na stupeň 4 (neuspokojivé)**:

Žiak sústavne porušuje pravidlá správania a  školský poriadok, zámerne narúša korektné

vzťahy medzi spolužiakmi a závažnými previneniami ohrozuje ostatných žiakov a zamestnancov školy.

**Znížená známka zo správania na stupeň 4 sa udeľuje za** :

**- 61 a viac vymeškaných neospravedlnených hodín**

 - priestupok voči zákonu klasifikovaný ako trestný čin,

 - v týchto prípadoch problém preberá sociálny kurátor a postupuje podľa právnych

predpisov odobratím prídavkov na dieťa a ďalšími výchovnými opatreniami voči žiakovi a

zákonnému zástupcovi v zmysle platnej legislatívy.

10 . Udelenie zníženého stupňa zo správania podľa § 55 ods. 6 písm. c) a d) zákona č. 245/2008 (znížená známka zo správania 3 a 4. stupňa) sa odôvodní v triednom výkaze alebo katalógovom liste žiaka.

11. Pri navrhovaní výchovných opatrení alebo návrhu na zníženú známku zo správania má

triedny učiteľ na zreteli, či je zodpovedný za neospravedlnené hodiny žiak, alebo či

neospravedlnená dochádzka žiaka do školy nie je spôsobená zanedbávaním starostlivosti o

povinnú školskú dochádzku žiaka zo strany jeho zákonného zástupcu.

**Čl. 10**

**Ochranné opatrenia**

1. Ak žiak svojím správaním a agresivitou ohrozuje bezpečnosť a zdravie ostatných žiakov,

ostatných účastníkov výchovy a vzdelávania alebo narúša výchovu a vzdelávanie do takej miery, že znemožňuje ostatným účastníkom výchovy a vzdelávania vzdelávanie, riaditeľ školy alebo školského zariadenia, okrem špeciálnych výchovných zariadení, môže použiť ochranné opatrenie, ktorým je okamžité vylúčenie žiaka z výchovy a vzdelávania, umiestnením žiaka do samostatnej miestnosti za prítomnosti pedagogického zamestnanca. Riaditeľ školy alebo riaditeľ školského zariadenia bezodkladne privolá :
a) zákonného zástupcu,
b) zdravotnú pomoc,
c) Policajný zbor.

1. Ochranné opatrenie slúži na upokojenie žiaka. O dôvodoch a priebehu ochranného opatrenia vyhotoví riaditeľ školy alebo školského zariadenia písomný záznam.

**Čl.11**

**Priestupky a správne delikty**

Podľa ustanovenia § 5 ods. 12 zákona o štátnej správe v školstve ak zákonný zástupca dieťaťa nedbá o riadne plnenie povinnej školskej dochádzky, najmä ak neprihlási dieťa na povinnú školskú dochádzku alebo ak dieťa neospravedlnene vynechá viac ako 15 vyučovacích hodín v mesiaci.

Priestupky a správne delikty vo veci zanedbávania plnenia povinnej školskej dochádzky prejednáva obec (podľa zákona č. 372/1990 Zb. o priestupkoch), v ktorej má zákonný zástupca pobyt.

Pri podozrení zo zanedbávania povinnej školskej dochádzky je riaditeľ školy povinný zanedbávanie povinnej školskej dochádzky oznámiť obci, v ktorej má zákonný zástupca dieťaťa trvalý pobyt (v súlade s § 5 ods.11 zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov).

Ak žiak vymešká viac ako 60 vyučovacích hodín v príslušnom školskom roku, je obec povinná na základe oznámenia riaditeľa školy začať priestupkové konanie v zmysle § 6 v súlade s § 37 a 37a zákona č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov.

V prípade, ak škola dodržala vyššie uvedený postup a aj napriek prijatým opatreniam sa školská dochádzka žiaka nezmení a žiak vymešká viac ako 100 vyučovacích hodín bez náležitého ospravedlnenia, obec na základe oznámenie riaditeľa školy podáva podnety na trestné stíhanie zákonných zástupcov súvisiace s ohrozovaním mravnej výchovy mládeže v zmysle § 211 ods. 1 písm. d) zákona č. 300/2005 Z. z. (Trestný zákon).

**Čl.12**

**Záverečné ustanovenia**

1. V prípade závažného priestupku alebo závažného porušenia školského poriadku sa nemusí

 v odôvodnených prípadoch dodržať hierarchia (postup) výchovných opatrení.

2. Výchovným opatreniam predchádza prevencia. Každé porušenie školského poriadku sa

posudzuje individuálne. Pri riešení porušenia školského poriadku triedny učiteľ úzko

spolupracuje so zákonnými zástupcami žiaka, pedagógmi školy, výchovným poradcom,

vedením školy, školským špeciálnym pedagógom, CPPP a P, políciou a pod..

3. Osobitne sa postupuje pri začlenených žiakoch so špeciálnymi výchovno-vzdelávacími

potrebami.

**Doplnok k priestupkom**

1. ***Bežné priestupky***:
* zabúdanie učebných pomôcok,
* zabúdanie žiackej knižky,
* zabúdanie prezuviek, úbor na TV a pod.
1. ***Závažné priestupky***:
* vyrušovanie na hodinách,
* bezdôvodné opustenie školy,
* nerešpektovanie príkazov vyučujúcich,
* prepisovanie známok,
* klamstvo,
* podvody,
* používanie mobilných telefónov a iných predmetov, ktoré rozptyľujú jeho pozornosť, prípadne ohrozujú zdravie a bezpečnosť ostatných žiakov aj žiaka samotného.
1. ***Hrubé priestupky*** :
* šikanovanie žiakov (aj slovné),
* arogancia,
* drzosť,
* fyzické ublíženie,
* krádež, fajčenie,
* alkohol,
* drogy,
* ničenie školského zariadenia a pod.

Táto doplnená smernica k školskému poriadku školy nadobudla platnosť 01. 09. 2017

Vypracoval: Mgr. Edita Oravcová

Dňa: 28. 09. 2017

**Záznam o oboznámení zamestnancov so smernicou o uvoľňovaní žiakov z vyučovania**

|  |  |  |
| --- | --- | --- |
| **Dátum** | **Meno a priezvisko zamestnanca** | **Podpis** |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |
|  |  |  |